पूर्णिया। बिहारक धरती पर सबस पहिने कोनो विमान 1933 मे पूर्णिया क लालबाबू मैदान मे उतरल छल। 1933 मे पूर्णिया क लोक आसमान मे उडबाक सपना देखने छल। पूर्णियाक जमीन स उडबाक ओ सपना 79 साल बाद पूरा भ रहल अछि। कोनो तीन दशक पूर्व सेहो एहन प्रयास भेल छल, मुदा ओ असफल रहल। सब किछु ठीक रहल त छह नवंबर स पूर्णिया क लोक अपन धरती स आसमान छूबि सकताह। एकर सबटा तैयारी पूरा भ गेल अछि। एहि विमान सेवा क शुरू भेला स मिथिला क एहि पूर्वी हिस्सा स पटना आ कोलकाता क दूरी सिमट कए रहि जाएत। जतए एखन पूर्णिया स पटना जेबा मे रेल मार्ग या सडक मार्ग स आठ घंटा स बेसी लगैत अछि आ देरी विमान स महज पचास मिनट मे तय भ जाएत। एकर सफल संचालन लेल पूर्णिया मे फ्लाइट सेवा क डेमो उड़ान 25 अक्तूबर कए दिन क 2. 05 बजे भेल। विमान 2. 10 बजे टेकऑफ केलक आ करीब 35 मिनट क बाद घुरी आयल। दस सीटर स्प्रिट एयरवेज क विमान एहि विमान मे पूर्णिया क नौटा पत्रकार सवार छलाह। चूनापुर वायु सेना स्टेशन (लालबाबू मैदान) स विंग कमांडर विश्वजीत कुमार सिंह आ स्प्रिट एयरवेज क जेनरल मैनेजर आर सक्सेना डेमो फ्लाइट कए सीऑफ आ रिसीव केलथि। एहि विमान क पायलट प्रदीप कुमार छथि।
 एहि अवसर पर विंग कमांडर विश्वजीत कुमार सिंह कहला जे छह नवंबर स प्रारंभ भ रहल इ सेवा पहिने सप्ताह मे दू दिन उपलब्ध होएत, मुदा जल्द एकरा सप्ताह मे तीन दिन कैल जाएत। दस सीटर स्प्रिट ऑफ इंडिया विमान कोलकाता, पूर्णिया आ पटना क बीच चलत आ पुनः पटना स पूर्णिया होइत कोलकाता तक जाएत। ओ कहला जे समय पर एखन अंतिम फैसला नहि लेल गेल अछि। एहि मौका पर आयोजित समारोह मे पूर्णिया क प्रमंडलीय आयुक्त ब्रजेश मेहरोत्रा, जिलाधिकारी डॉ एन सरवण कुमार, स्प्रीट एयर क जीएम आर सक्सेना, पायलट कैप्टन पटेल, कैप्टेन शर्मा सहित वायु सेना स्टेशन क कईटा पदाधिकारी मौजूद छलाह।
 पूर्णिया स पटना जेबा मे 50 मिनट आ कोलकाता जेबा मे एक घंटा 15 मिनट क समय लागत। पूर्णिया स शुरू भ रहल वायु सेवा लेल टिकट आ सेवा क प्रबंधन डीटीडीएस ट्रेवल एंड टूर प्लानर क रहल अछि। एकर अलावा निजी कमीशन एजेंट द्वारा सेहो टिकट उपलब्ध कराउल जाएत।
 पूर्णिया स पटना क किराया 3,495 आ कोलकाता क 3,995 होएत।
 टिकट क सुविधा पूर्णिया क अलावा कटिहार, किशनगंज, अररिया आ जोगबनी स सेहो उपलब्ध होएत। दिल्ली, मुंबई, बेंगलुरू, चेत्रई आ हैदराबाद स सेहो लिंक सेवा उपलब्ध होएत। यात्री लेल चूनापुर वायु सेना स्टेशन क गेट क निकट यात्री जांच केंद्र होएत आ ओहि ठाम स रनवे तक कंपनी द्वारा गाड़ी क व्यवस्था रहत।
 टिकट लेल पूर्णिया मे संदीप 9304781413, पटना मे प्रवीण 8294594547, कोलकाता मे श्यामल 9831459656, बेंगलुरू मे रूपक 9845325826, पटना मे 0612 2227047 कोलकाता मे 033-32023792 स संपर्क क सकैत छी। विशेष जानकारी लेल कंपनी साइट सेहो अछि जेकर पता अछि- डब्ल्यू डब्ल्यू डब्ल्यू डॉट डीटीडीएसइंडिया डॉट काम। 